
Na temelju članka 78. Zakona o komunalnom gospodarstvu (“Narodne novine” broj 68/18) i članka 18. Statuta Općine Jelenje („Službene novine PGŽ“ broj 33/09, 13/13, 6/16 i 17/17 i „Službene novine Općine Jelenje“ br. 7/17, 5/18, 11/18) Općinsko vijeće Općine Jelenje na 15. sjednici održanoj dana 26. ožujka 2019. godine, donosi 
 

ODLUKU 
o komunalnom doprinosu 


 
		1. OSNOVNE ODREDBE 
Članak 1. 
Ovom Odlukom određuju se: 
· zone u Općini Jelenje za plaćanje komunalnog doprinosa 
· jedinična vrijednost komunalnog doprinosa po pojedinim zonama 
· način i rokovi plaćanja komunalnog doprinosa 
· opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa. 
 

Članak 2. 
Komunalni doprinos je novčano javno davanje koje se plaća za korištenje komunalne infrastrukture na području cijele Općine Jelenje i položajne pogodnosti građevinskog zemljišta u naselju prilikom građenja ili ozakonjenja građevine. 
Komunalni doprinos je namjenski prihod proračuna Općine Jelenje.  

Članak 3.
Sredstvima komunalnog doprinosa će se, ukoliko nema imovinsko pravnih prepreka, financirati izgradnja komunalnih objekata i uređaja prema Programu gradnje objekata i uređaja komunalne infrastrukture koje donosi predstavničko tijelo za svaku kalendarsku godinu. 
Sredstvima komunalnog doprinosa financira se i pribavljanje zemljišta na kojem se grade objekti i uređaji komunalne infrastrukture iz članka 30. stavka 1. Zakona o komunalnom gospodarstvu, rušenje postojećih objekata i uređaja, premještanje postojećih nadzemnih i podzemnih instalacija, te radovi na sanaciji tog zemljišta. 
Objekti i uređaji komunalne infrastrukture, na koje se odnosi ova Odluka, uređuju se i grade samo na zemljištu koje je u vlasništvu Općine Jelenje. 
Imovinsko pravne prepreke iz stavka 1. ovog članka postoje ukoliko Općina Jelenje nije vlasnik zemljišta na kojem bi se trebala urediti javna pristupna površina ili ukoliko je Općina Jelenje vlasnik, ali nije u posjedu tog zemljišta. 




	2. OBVEZNIK PLAĆANJA KOMUNALNOG DOPRINOSA
	
Članak 4.
	Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa. 
	Općina Jelenje ne plaća komunalni doprinos na svom području.


		3. ZONE ZA PLAĆANJE KOMUNALNOG DOPRINOSA 
 
Članak 5. 
S obzirom na uređenost i opremljenost zone komunalnom infrastrukturom i položaj područja zone, a primjenom članka 80. Zakona o komunalnom gospodarstvu, utvrđuju se dvije zone za plaćanje komunalnog doprinosa, i to kako slijedi: 
 	I.     zona, obuhvaća građevinsko područje naselja Dražice i Podhum
II.  zona, obuhvaća građevinsko područje naselja Baštijani, Brnelići, Drastin, Jelenje, Kukuljani,    Lubarska, Lukeži, Martinovo Selo, Lopača, Milaši, Podkilavac, Ratulje, Trnovica, Valići i Zoretići.
Područja zona obuhvata definirana su Prostornim planom uređenja Općine Jelenje i ovom Odlukom.

 
		4. JEDINIČNE VRIJEDNOSTI KOMUNALNOG DOPRINOSA 
 
Članak 6. 
Jedinična vrijednost komunalnog doprinosa po m3 građevine koja će se izgraditi na građevnoj čestici iznosi: 
	Zona
	kn/m3

	
	

	I.
	37,00 

	II.
	32,00 




		5. OBRAČUN KOMUNALNOG DOPRINOSA

Članak 7. 
Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena.
Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.


Članak 8.
Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.
Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa.
Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.


		6. RJEŠENJE O KOMUNALNOM DOPRINOSU  
 
Članak 9. 
Rješenje o komunalnom doprinosu sadrži: 
1. podatke o obvezniku komunalnog doprinosa, 
2. iznos sredstava komunalnog doprinosa koji je obveznik dužan platiti, 
3. obvezu, način i rokove plaćanja komunalnog doprinosa i 
4. prikaz načina obračuna komunalnog doprinosa za građevinu koja se gradi ili koja je izgrađena s iskazom obujma odnosno površine građevine i jedinične vrijednosti komunalnog doprinosa. 
 Ništavo je rješenje o komunalnom doprinosu koje nema sadržaj propisan stavkom 1. ovog članka. 

Članak 10.

Rješenje o komunalnom doprinosu, temeljem ove Odluke donosi Jedinstveni upravni odjel Općine Jelenje u postupku pokrenutom po: 
· službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole).
· po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).
Ako je Općina Jelenje u skladu sa Zakonom o prostornom uređenju sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, Rješenje o komunalnom doprinosu donosi se i u skladu s tim ugovorom. Ugovara se plaćanje komunalnog doprinosa u iznosu stvarnih troškova sukladno odredbama Zakona o komunalnom gospodarstvu. 
U slučaju da su troškovi izgradnje predmetnih objekata komunalne infrastrukture manji od utvrđenog iznosa komunalnog doprinosa obveznik je dužan platiti njegovu razliku.

Članak 11.
Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.
Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Primorsko-goranske županije nadležno za poslove komunalnog gospodarstva.
Članak 12.
Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.
Iznimno od prethodnog stavka ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole.

		6.1. Izmjena ovršnog odnosno pravomoćnog rješenja o komunalnom doprinosu

Članak 13.
Ako je izmijenjena građevinska dozvola, drugi akt za građenje ili glavni projekat, na način koji utječe na obračun komunalnog doprinosa, Jedinstveni upravni odjel po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu.
Rješenjem o izmjeni Rješenja o komunalnom doprinosu iz prethodnog stavka ovog članka, obračunati će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, po kojoj je rješenje o komunalnom doprinosu doneseno.
Kod povrata iz prethodnog stavka ovog članka, obveznik, odnosno investitor nemaju pravo na kamatu.

		6.2. Poništenje ovršnog odnosno pravomoćnog rješenja o komunalnom doprinosu

Članak 14.
Jedinstveni upravni odjel poništit će po zahtjevu obveznika komunalnog doprinosa ili investitora, ovršno, odnosno pravomoćno rješenje o komunalnom doprinosu, ako je građevinska dozvola, drugi akt za građenje oglašen ništavim ili je poništen bez zahtjeva ili suglasnosti investitora.
Rješenjem o poništenju Rješenja o komunalnom doprinosu iz prethodnog stavka ovog članka, odredit će se i povrat komunalnog doprinosa u roku maksimalno do dvije godine od dana izvršnosti Rješenja o komunalnom doprinosu.
Kod povrata iz prethodnog stavka ovog članka, obveznik, odnosno investitor nemaju pravo na kamatu.

		6.3. Uračunavanje kao plaćenog, djela komunalnog doprinosa

Članak 15.
U slučaju kad je komunalni doprinos plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, Jedinstveni upravni odjel uračunat će komunalni doprinos kao plaćeni dio komunalnog doprinosa na istom ili drugom zemljištu na području Općine Jelenje, ako to zatraži obveznik komunalnog doprinosa ili investitor.
Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.


		7. NAČIN I ROKOVI PLAĆANJA KOMUNALNOG DOPRINOSA  
 
Članak 16.
Komunalni doprinos obveznik plaća jednokratno u roku od petnaest dana od dana izvršnosti rješenja o komunalnom doprinosu, ili obročno.
Obročna otplata komunalnog doprinosa odobrava se rješenjem o komunalnom doprinosu na zahtjev obveznika komunalnog doprinosa, ukoliko je iznos utvrđenog komunalnog doprinosa veći od 1.000,00 kuna, i to ako je: 
· iznos komunalnog doprinosa manji ili jednak 5.000,00 kuna do deset mjesečnih obroka, 
· iznos komunalnog doprinosa veći od 5.000,00 kuna do osamnaest mjesečnih obroka, s time da pojedini obrok ne može biti manji od 500,00 kuna.
Kod obročne otplate komunalnog doprinosa, prvi obrok dospijeva u roku od petnaest dana od dana izvršnosti rješenja o komunalnom doprinosu, a ostali obroci nastavno dospijevaju svakih 30 dana nakon roka dospijeća prvog obroka.
Ako obveznik komunalnog doprinosa ne podnese zahtjev za obročnu otplatu, odnosno ako je iznos utvrđenog komunalnog doprinosa 1.000,00 kuna ili manje, Jedinstveni upravni odjel izdaje rješenje s jednokratnim plaćanjem.
Članak 17.
Propuštanjem plaćanja cjelokupnog iznosa komunalnog doprinosa s popustom u roku iz članka 16., neovisno o tome da li plaćanje nije izvršeno u dijelu ili u cijelosti te neovisno o razlozima neplaćanja, obveznik je platiti iznos utvrđenog komunalnog doprinosa sa zateznom kamatom koja se obračunava na dospjeli neplaćeni dio tog iznosa bez popusta.

Članak 18. 
Odredbe članka 16. ove Odluke na odgovarajući se način primjenjuju i na rješenja o komunalnom doprinosu koja su donijeta na temelju Zakona o komunalnom gospodarstvu (“Narodne novine” broj 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) i primjenom odluka donesenih temeljem tog Zakona. 


8.  DJELOMIČNO ILI POTPUNO OSLOBAĐANJE OD PLAĆANJA KOMUNALNOG DOPRINOSA 
Članak 19.
Komunalni doprinos ne plaća se za građenje i ozakonjenje:
· komunalne infrastrukture i vatrogasnih domova,
· vojnih građevina,
· prometne, vodne, komunikacijske i elektroničke komunikacijske infrastrukture,
· nadzemnih i podzemnih produktovoda i vodova,
· sportskih i dječjih igrališta,
· ograda, zidova i potpornih zidova,
· parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine,
· spomenika.
Članak 20.
Investitore (obveznike) koji grade, dograđuju, nadograđuju ili rekonstruiraju odnosno ozakonjuju građevine namijenjene zdravstvenoj djelatnosti, socijalnoj skrbi, protupožarnoj zaštiti, kulturi, tehničkoj kulturi, športu, predškolskom odgoju (vrtić), osnovnom obrazovanju, građevine u vlasništvu Općine Jelenje, te građevine za potrebe javnih ustanova i trgovačkih društava koja su u vlasništvu Općine Jelenje ili Primorsko-goranske županije, te za izgradnju stambenih građevina prema planu poticane stanogradnje mogu se u cijelosti osloboditi obveze plaćanja komunalnog doprinosa.
Članovi obitelji (bračni drug, djeca i roditelji) smrtno stradalog, zatočenog ili nestalog hrvatskog branitelja, te hrvatski branitelji iz Domovinskog rata sa 100 %-tnim oštećenjem organizma (što dokazuju potvrdom nadležnog državnog tijela o statusu), u funkciji investitora odnosno obveznika plaćanja komunalnog doprinosa, oslobađaju se u 100% iznosu obveze plaćanja komunalnog doprinosa.
Odluku o oslobađanju obveze plaćanja komunalnog doprinosa iz stavka 1. i 2. ovog članka donosi općinski načelnik.
U slučaju da investitor iz stavka 1. i 2. ovog članka izvrši etažiranje građevine, te je proda kao zasebne dijelove ili dio zgrade, odnosno građevinu u cjelini, u roku od  5 (pet) godina od dana pravomoćnosti rješenja o komunalnom doprinosu, izdat će se dopunsko rješenje o komunalnom doprinosu, bez primjene odredbi stavka 2. ovog članka i naplatiti razlika komunalnog doprinosa za cijelu građevinu.


9. IZVORI SREDSTAVA U SLUČAJEVIMA OSLOBAĐANJA OD PLAĆANJA KOMUNALNOG DOPRINOSA
Članak 21.
[bookmark: _Hlk506327064]U slučajevima oslobađanja od plaćanja komunalnog doprinosa iz članka 20. ove Odluke, sredstva potrebna za izgradnju objekata i uređaja komunalne infrastrukture iz članka 76. Zakona o komunalnom gospodarstvu, osigurat će se u proračunu Općine Jelenje iz sredstava drugih prihoda.


10.  PRIJELAZNE I ZAVRŠNE ODREDBE 
 
Članak 22. 
Stupanjem na snagu ove Odluke prestaje važiti Odluka o komunalnom doprinosu (Službene novine PGŽ“ br. 9/17., i „Službene novine Općine Jelenje“ br. 5/18 i 9/18).
 
Članak 23. 
Ova Odluka stupa na snagu osmog dana od dana objave u Službenim novinama Općine Jelenje. 

KLASA: 010-10/19-01/15
URBROJ:2170-04-01-19-18
Dražice, 26. ožujka 2019.
                                                                      OPĆINSKOG VIJEĆA OPĆINE JELENJE
                                                                      Predsjednik 
[bookmark: _GoBack]                                                                           Luka Zaharija, prof.

